หมอยง คาด 1-2 เดือน ผลศึกษาระยะเวลาเหมาะฉีดวัคซีนโควิดเข็ม 3 กระตุ้นภูมิคุ้มกัน
ศ.นพ.ยง ภู่วรวรรณ หัวหน้าศูนย์เชี่ยวชาญ เฉพาะทางด้านไวรัสวิทยาคลินิก คณะแพทยศาสตร์ จุฬาลงกรณ์มหาวิทยาลัย กล่าวว่า วิวัฒนาการของเชื้อที่เกิดสายพันธุ์ถือเป็นเรื่องปกติ ตามวัฏจักรเชื้อที่วิวัฒนาการจนแพร่ได้เร็วกว่าจะใช้เวลาประมาณ 4-5 เดือน ก็จะเข้ามาแทนที่สายพันธุ์เดิมเป็นเช่นนี้ไม่สิ้นสุด ไม่เฉพาะสายพันธุ์เดลต้าที่กำลังจับตาอยู่เท่านั้น แต่ไม่ว่าจะสายพันธุ์ไหน ไม่ได้เปลี่ยนแปลงในแง่ความรุนแรงของโรค วัคซีนที่ใช้อยู่ยังช่วยลดความรุนแรง ลดการเสียชีวิตได้ แต่เนื่องจากวัคซีนทุกบริษัทในโลกนี้ ล้วนพัฒนามาจากเชื้อสายพันธุ์แรกที่พบคือ “อู่ฮั่น” ประสิทธิภาพจึงลดลงเมื่อพบเชื้อรุ่นใหม่ อย่างสายพันธุ์เดลต้า (อินเดีย) การศึกษา ในประเทศสก็อตแลนด์ พบวัคซีนไฟเซอร์ 2 เข็ม จากประสิทธิภาพสายพันธุ์เดิมได้ 90% แต่กับสายพันธุ์เดลต้า (อินเดีย) ลดเหลือ 79% แอสตร้าเซนเนก้า จาก 80-90 ลดเหลือ 60% ดังนั้นเพื่อรับมือสายพันธุ์เดลต้าที่คาดจะเข้ามาครองสัดส่วนระบาดมากสุดในประเทศไทยอีกไม่กี่เดือนข้างหน้า อาจต้องปรับกลยุทธ์ในการให้วัคซีน ดังนั้นเพื่อให้ได้ข้อมูลวิชาการประกอบการพิจารณา ตนเองและทีมกำลังเร่งศึกษาระยะเวลาที่เหมาะสมในการให้วัคซีนเข็ม 3 เพื่อกระตุ้นภูมิคุ้มกัน เพราะหลักการให้วัคซีน หากกระตุ้นภูมิฯ ในเวลาที่เหมาะสมภูมิคุ้มกันจะขึ้นสูงกว่า 10 เท่า นอกจากนี้ ยังศึกษาการให้วัคซีนข้ามชนิด ระหว่างเชื้อตายกับไวรัลเว็กซ์เตอร์ด้วยเนื่องจากต่างประเทศแม้จะมีการศึกษาข้ามชนิดวัคซีนแล้ว แต่ศึกษาเฉพาะไวรัลเว็กซ์เตอร์กับ mRNA เท่านั้น ไม่มีการศึกษาข้ามชนิดกับเชื้อตาย คาดผลศึกษาน่าจะแล้วเสร็จภายใน 1-2 เดือน สิ่งที่ต้องทำขณะนี้คือ ทุกคนต้องช่วยกันชะลอสายพันธุ์เดลต้า ให้คงอัตราเพิ่มราว 1% เช่นนี้ต่อไป ด้วยการยกการ์ดสูง คงมาตรการป้องกันเชื้อส่วนบุคคลแม้จะฉีดวัคซีนไปแล้วก็ตาม หากมีวัคซีนเข้ามามากให้รีบไปรับวัคซีนกันให้เร็วที่สุด